b'\n_START_ARTICLE_\nMillbank\n_START_SECTION_\nHistorie\n_START_PARAGRAPH_\nDette landomr\xc3\xa5det tilh\xc3\xb8rte Westminster Abbey da det f\xc3\xb8rste gang ble nedtegnet i 1546. Navnet refererte til tilstedev\xc3\xa6relsen av vannm\xc3\xb8ller ved elvebredden. De siste av disse m\xc3\xb8llene, som sto ved nordenden av Millbank, ble revet ned tidlig p\xc3\xa5 1700-tallet._NEWLINE_P\xc3\xa5 1700-tallet ble omr\xc3\xa5det dominert av fengselet Millbank Penitentiary, som ble brukt til fanger som skulle transporteres til koloniene. Fengselet l\xc3\xa5 der det store kunstmuseet Tate Britain ligger i dag._NEWLINE_Hovedveien gjennom omr\xc3\xa5det, A3212, heter ogs\xc3\xa5 Millbank og g\xc3\xa5r fra Vauxhall Bridge til Abingdon Street rett s\xc3\xb8r for Parliament Square. Mange parlamentsmedlemmer har sine kontorer langs denne veien. Veien ble anlagt som en del av Thames Embankment p\xc3\xa5 midten av 1800-tallet, og ligger over et stort kloakkanlegg som tar imot overskuddsvann fra Themsen. Den f\xc3\xb8lger omtrent stien langs Themsen som i middelalderen forbandt Westminster med fiskerlandsbyen Chelsea lengre opp langs elva._NEWLINE_F\xc3\xb8r valget i 1997 tok Labour Party over to etasjer i Millbank Tower som partihovedkvarter. Leien var p\xc3\xa5 hele \xc3\xa9n million pund i \xc3\xa5ret, og allerede i 2001 m\xc3\xa5tte partiet finne nye lokaler. \xc2\xabMillbank Machine\xc2\xbb og \xc2\xabMillbank Tendency\xc2\xbb har g\xc3\xa5tt inn i den politiske sjargongen i Storbritannia som referanse til Labours ledelse som gapte over for mye._NEWLINE_Et annet ruvende bygg i Millbank er Thames House, som fra 1937 har v\xc3\xa6rt hovedkvarter for den britiske regjeringas avdeling for indre sikkerhet, MI5.'